**Սենատոր Քրիս Ստայնեգեր**

Կանզաս նահանգի սենատոր Քրիս **Ստայնեգեր**ը չորս անգամ պատգամավոր է ընտրվել Կանզաս քաղաքի 6-րդ ընտրատարածքից, որում ընդգրկված են քաղաքի պատմական, արդյունաբերական ու հիմնական բնակելի թաղամասերը: Նրա պատգամավորական գործունեության 4-րդ շրջանը շուտով ավարտին կմոտենա: Նա ներգրավված է եղել կրթության, հարկային և ֆինանսական հաստատությունների ու ապահովագրության հարցերով հանձնաժողովներում: Հանրային քաղաքականության ոլորտում Քրիսի համար հատկապես հետաքրքրական են եղել պետական ֆինանսավորում ստացող հանրակրթական դպրոցների ընտրության և մրցակցության, առողջապահական համակարգերի, արտահանումների, տեղական կառավարման կոնսոլիդացիայի հարցերը:

Քրիսն աշխատել է ամերիկյան կառավարության բոլոր երեք օղակներում՝ դաշնային, նահանգային և տեղական: Նախագահ Ռեյգանի օրոք Քրիսն աշխատում էր Կապիտոլ Հիլում որպես կոնգրեսի աշխատակազմի անդամ: Նա աշխատել է Կանզասի նահանգային հարկային ծառայությունում և Կանզասի քաղաքապետարանում:

Քրիսը սերում է մի ընտանիքից, որտեղ զբաղվում էին փոքր բիզնեսով: Նա ներգրավված է ներդրումային գործունեության մեջ, ինչպես նաև հանդիսանում է, վարձակալության տրվող մի շարք բնակելի շենքերի ու առանձնատների սեփականատեր:

Քրիսը սիրում է ճանապարհորդել աշխարհով մեկ, ծանոթանալ տարբեր մշակույթների և արդեն եղել է 40-ից ավել երկրներում, այդ թվում՝ Չինաստանում, Ճապոնիայում, Թայվանում, Մեքսիկայում, Հնդկաստանում, Իսրայելում, Կուբայում, Թուրքիայում, Միացյալ Արաբական Էմիրություններում, Օմանում և հարավարևելյան Ասիայի երկրներում: Նա նաև եղել է արևմտյան ու արևելյան Եվրոպայի բազմաթիվ երկրներում, այդ թվում Գերմանիայում, որտեղ գործնական շփումներ է ունեցել Կրթական փոխանակումների գերմանական ծառայության և Գերմանիայի առևտրային պալատի հետ: 2006թ. հոկտեմբերին Քրիսը դասախոսել է Պեկինի Միջազգային հարաբերությունների համալսարանում՝ ամերիկյան քաղաքականության, կառավար­ման համակարգի, ընտրությունների ու ընտրարշավների թեմայով: 2008թ. Քրիսը եղավ Կուբայում, որտեղ անցկացվող Կարիբյան ավազանի ճահճային տարածքների հարցերով համաժողովում նա հանդես եկավ ճահճային տարածքների տնօրինման ու պահպանության ամերիկյան քաղաքականության վերաբերյալ զեկույցով: Ամերիկայի հրեական հանձնաժողովի «Փրոյեքթ ինթերչեյնջ» ուսումնա­հետա­զո­տա­կան ծրագրի ներքո Քրիսը Իսրայելում ուսումնասիրել է էներգետիկ ու առողջա­պահական համակարգերը: 2011թ. ընթացքում նա Գերմանիայում 17 դասախոսություն է կարդացել՝ ներկայացնելով ու կանխատեսելով 2012թ. ամերիկյան ընտրությունները:

Երկար տարիներ Դեմոկրատական կուսակցությանն անդամակցելուց հետո Քրիսը 2010թ. դուրս եկավ այդ կուսակցությունից ու անդամագրվեց Հանրապետական կուսակցությանը: Նա բնութագրվում է որպես «աջ կենտրոնամետ» հայացքների տեր գործիչ, ով հանդես է գալիս հարկային քաղաքականության պարզեցման, փոքր բիզնեսի ազատականացման, մասնավորեցման ու հանրային ծառայությունները պայմանագրային հիմունքներով այլ կազմակերպությունների փոխանցման, ընտրովի հանրակրթական դպրոցների պետական ֆինանսավորման և սոցիալական բարեփոխումների դիրքերից: Ազատական հայացքների տեր այս գործիչը անշեղորեն պաշտպանում է անհատների իրավունքները առանց պետական միջամտության որոշումներ կայացնելու այնպիսի հարցերի շուրջ, ինչպիսիք են հղիության արհեստական ընդհատումը, զենք ունենալը, ծխելը, խմելը, մոլախաղերով զբաղվելը, նույնասեռական ամուսնությունները, փրկագոտու կամ սաղավարտի օգտագործումը:

Շուրջ 19 տարի Քրիսն ամուսնացած է քլեֆլինցի Շերի Վիլսոնի հետ: Նրանք ապրում են Կանզաս քաղաքի իրենց միահարկ առանձնատանը, որը կառուցվել է 80 տարի առաջ: